四十一歲歲莫日歌
作者：蘇轍
朝代：宋

paragraphs: 小兒不知老人意，賀我明年四十二。
人生三十百事衰，四十已過良可知。
少年讀書不曉事，坐談王霸了不疑。
脂車秣馬試長道，一日百里先自期。
不知中途有陷穽，山高日莫多棘茨。
長裾大袖足泝挽，却行欲返筋力疲。
蝮蛇當前猛虎後，脫身且免充朝饑。
歸來掩卷淚如雨，平生讀書空自誤。
山中故人一長笑，布衣脫粟何所苦。
古人知非不嫌晚，朝來聞道行當返。
四十一歲不可言，四十二歲聊自還。